**Výzva na podávanie návrhov na uzavretie zmluvy**

**SÚŤAŽNÉ PODMIENKY**

**(****ďalej len „SP“)**

**pre vyhlásenú obchodnú verejnú súťaž realizovanú v zmysle § 281 a nasl. zákona č. 513/1991 Zb. Obchodný zákonník v znení neskorších predpisov (ďalej len ,,Obchodný zákonník“)**

Predmet obchodnej verejnej súťaže:

**„****Lyžiarsky a cyklistický trenažér s centrálnym riadením II“**

|  |  |
| --- | --- |
| SchválilV Bratislave dňa 14.9.2022 | ..................................................................**Mgr. Gábor Asványi**výkonný riaditeľSlovenský olympijský a športový výbor |

OBSAH SÚŤAŽNÝCH PODKLADOV

[A. POKYNY NA VYPRACOVANIE návrhu](#_Toc101785892)

[I. Zoznam použitých skratiek a pojmov](#_Toc101785893)

[II. Všeobecné informácie](#_Toc101785894)

[1. Identifikácia Vyhlasovateľa](#_Toc101785895)

[2. Predmet zákazky](#_Toc101785896)

[3. Obchodná verejná SÚŤAŽ](#_Toc101785897)

[4. Variantné riešenie](#_Toc101785898)

[5. Miesto, termín dodania a spôsob plnenia predmetu zákazky](#_Toc101785899)

[6. Zdroj finančných prostriedkov](#_Toc101785900)

[7. Druh zákazky](#_Toc101785901)

[8. Lehota viazanosti návrhu](#_Toc101785902)

[9. Lehota na predkladanie návrhov](#_Toc101785903)

[III. Komunikácia a vysvetľovanie](#_Toc101785904)

[10. Komunikácia medzi Vyhlasovateľom a Navrhovateľmi](#_Toc101785905)

[11. Vysvetlenia a zmeny](#_Toc101785906)

[IV. Príprava návrhu](#_Toc101785907)

[12. Registrácia](#_Toc101785908)

[13. Jazyk návrhu](#_Toc101785909)

[14. Mena a ceny uvádzané v návrhu](#_Toc101785910)

[15. Obsah návrhu](#_Toc101785911)

[16. Náklady na vypracovanie návrhu](#_Toc101785912)

[V. Predkladanie návrhov](#_Toc101785913)

[17. Predkladanie návrhu](#_Toc101785914)

[VI. Otváranie a vyhodnocovanie návrhov](#_Toc101785915)

[18. Otváranie návrhov](#_Toc101785916)

[19. Vyhodnocovanie návrhov](#_Toc101785917)

[VII. Prijatie ponuky a uzavretie zmluvy](#_Toc101785918)

[20. Informácia o výsledku vyhodnotenia návrhov](#_Toc101785919)

[21. Uzavretie Zmluvy](#_Toc101785920)

[VIII. Záverečné ustanovenia](#_Toc101785921)

[22. Záverečné ustanovenia](#_Toc101785922)

[B. Opis predmetu zákazky](#_Toc101785923)

[C. Obchodné podmienky](#_Toc101785924)

[D. Spôsob určenia ceny](#_Toc101785925)

[E. Kritériá na hodnotenie návrhov](#_Toc101785926)

[F. Podmienky účasti Navrhovateľov](#_Toc101785927)

# POKYNY NA VYPRACOVANIE návrhu

## Zoznam použitých skratiek a pojmov

|  |  |
| --- | --- |
| **DPH** | Daň z pridanej hodnoty |
| **EUR** | Euro alebo eurá |
| **JOSEPHINE** | Webová aplikácia na doméne <https://josephine.proebiz.com> slúžiaca na elektronizáciu zadávania verejných zákaziek, t.j. na predkladanie návrhov a na elektronickú komunikáciu (bližšie v bode 10. týchto SP) |
| **Komunikácia** | Akákoľvek komunikácia medzi Vyhlasovateľom a Navrhovateľmi (bližšie v bode 10. týchto SP) |
| **Lehota na predkladanie návrhov** | Lehota, počas ktorej sú Navrhovatelia povinný predložiť svoj návrh do Súťaže (bližšie v bode 9.1 týchto SP)  |
| **Lehota viazanosti návrhu** | Lehota, počas ktorej je Navrhovateľ viazaný svojim návrhom (bližšie v bode 8.1 týchto SP) |
| **Navrhovateľ alebo Navrhovatelia** | Akákoľvek osoba alebo osoby, ktoré prejavia záujem o informácie týkajúce sa tejto Súťaže, prejavia záujem o účasť v nej alebo predložia návrh. |
| **Obchodný zákonník** | Zákon č. 513/1991 Zb. Obchodný zákonník v platnom znení |
| **Požiadavka** | Požiadavka Vyhlasovateľa v rámci opätovného otvorenia súťaže na predloženie ponuky, ktorá obsahuje presné podmienky dodania trenažérov (viď bod 4.2 časti B. Opis predmetu zákazky týchto SP) |
| **Priamy realizátor projektu** | Slovenská olympijská marketingová, a.s. so sídlom Junácka 2951/6, 831 04 Bratislava |
| **SOŠV** | Slovenský olympijský a športový výbor so sídlom Junácka 2951/6, 831 04 Bratislava |
| **SP** | Súťažné podmienky |
| **Súťaž** | Obchodná verejná súťaž na Predmet zákazky |
| **Vyhlasovateľ** | Slovenský olympijský a športový výbor so sídlom Junácka 2951/6, 831 04 Bratislava |
| **Vysvetlenie** | Vyhlasovateľom poskytnuté vysvetlenie Navrhovateľom týkajúce sa požiadaviek na vypracovanie návrhu alebo podmienok účasti v Súťaži (viď bod 11.2 týchto SP) |
| **Výzva** | Výzva na podávanie návrhov na uzavretie zmluvy |
| **Zásielka** | Správa, doklad alebo dokument odosielaný v rámci Komunikácie |
| **Zmluva** | Zmluva o dielo uzavretá podľa ust. § 269 a nasl. Obchodného zákonníka |
| **ZVO** | Zákon č. 343/2015 Z.z. o verejnom obstarávaní v platnom znení |

## Všeobecné informácie

### Identifikácia Vyhlasovateľa

* 1. **Slovenský olympijský a športový výbor** (ďalej len „SOŠV“)

Sídlo: Junácka 2951/6, 831 04 Bratislava

Štatutárny orgán: Ing. Anton Siekel, prezident

IČO: 30 811 082

Kontaktné miesto: Junácka 2951/6, 831 04 Bratislava

Kontaktná osoba: zodpovedný za predmet zákazky Mgr. Diana Kosová

 zodpovedná za obstarávanie Ing. Milica Mikušová

Telefón: +421 918 924 828

e-mail: mikusova@olympic.sk

(ďalej len „**Vyhlasovateľ**“)

### Predmet obchodnej verejnej Súťaže

* 1. Predmetom obchodnej verejnej súťaže je dodanie lyžiarskeho a cyklistického trenažéra, ktoré budú riadené centrálnym systémom, ktorý bude generovať QR kódy a následne vyhodnocovať aktivitu návštevníka na trenažéroch.
	2. Predpokladaná hodnota zákazky predstavuje **189 837,25** EUR bez dane z pridanej hodnoty (ďalej len „**DPH")**
	3. Podrobné vymedzenie predmetu zákazky je uvedené v časti B. Opis predmetu zákazky.

### Obchodná verejná SÚŤAŽ

* 1. Vyhlasovateľ vyhlasuje na Predmet zákazky podľa predošlého bodu obchodnú verejnú súťaž podľa § 281 a nasl. Obchodného zákonníka v súlade s týmito SP (ďalej len „**Súťaž**").

### Variantné riešenie

* 1. V Súťaži nie je možné predložiť variantné riešenie.
	2. Ak súčasťou návrhu bude aj variantné riešenie, nebude takéto variantné riešenie zaradené do vyhodnotenia.

### Miesto, termín dodania a spôsob plnenia predmetu zákazky

* 1. Miestom dodania predmetu zákazky je sídlo Vyhlasovateľa.
	2. Termín dodania predmetu zákazky je do 4 mesiacov odo dňa nadobudnutia účinnosti Zmluvy, najneskôr však do 28.2.2023.
	3. Predmet zákazky bude dodaný v zmysle obchodných podmienok uvedených v časti C. Obchodné podmienky.
	4. **Záujemcom sa odporúča vykonať obhliadku priestorov** pred predložením ponuky, aby získali všetky potrebné informácie, ktoré budú potrebné na prípravu a spracovanie ponuky. Výdavky spojené s touto obhliadkou sú na ťarchu záujemcov. Vyhlasovateľ umožňuje účasť na obhliadke podľa telefonického dojednania s kontaktnou osobou, Mgr. Diana Kosová, tel.: +421908064334, e-mail: kosova@olympic.sk

### Zdroj finančných prostriedkov

* 1. Predmet zákazky bude financovaný z dotácie zo štátneho rozpočtu SR a vlastných zdrojov Vyhlasovateľa.

### Druh zákazky

* 1. Zákazka na dodanie tovaru, výsledkom súťaže bude zmluva o dielo s max. 1 Navrhovateľom (účastníkom), uzavretá podľa ust. § 269 a nasl. Obchodného zákonníka (ďalej len „**Zmluva**").
	2. Podrobné vymedzenie záväzných zmluvných podmienok na dodanie predmetu zákazky, ktoré musia byť obsiahnuté v Zmluve o dielo, obsahujú časti B. Opis predmetu zákazky, C. Obchodné podmienky a D. Spôsob určenia ceny týchto SP. Vyhlasovateľ bude od úspešného Navrhovateľa požadovať dodržať minimálne požiadavky na návrh zmluvy, uvedené v časti C. Obchodné podmienky.
	3. Predmet súťaže nie je rozdelený na časti. Navrhovateľ je povinný predložiť návrh na celý predmet súťaže v rozsahu špecifikovanom v tejto výzve.

**Zdôvodnenie nerozdelenia zákazky na časti:**

Vyhlasovateľ nerozdelil predmet zákazky na časti, nakoľko obsah predmetu zákazky je vzájomne úzko funkčne previazaný a nie je možné ho logicky rozdeliť na menšie časti bez toho, aby sa stratila kontinuita a funkčné väzby celého riešenia. Nerozdelenie zákazky je ekonomicky a administratívne výhodnejšie pri dodaní od jedného poskytovateľa služieb.

* 1. Číslovanie článkov a odsekov Zmluvy môže Navrhovateľ podľa potreby upraviť, prípadne doplniť o také, ktoré nebudú v rozpore s týmito SP, nebudú sa vymykať obvyklým zmluvným podmienkam a znevýhodňovať Vyhlasovateľa.

### Lehota viazanosti návrhu

* 1. Navrhovateľ musí byť svojim návrhom viazaný minimálne do 28.2.2023 (ďalej len „**Lehota viazanosti návrhu**" alebo „**Lehota viazanosti návrhov"**).
	2. V prípade potreby, si Vyhlasovateľ vyhradzuje právo primerane predĺžiť Lehotu viazanosti návrhov.
	3. Predĺženie lehoty viazanosti návrhov oznámi Vyhlasovateľ všetkým Navrhovateľom prostredníctvom komunikačného rozhrania systému JOSEPHINE (bližšie vysvetlenie v bode 10. týchto SP).
	4. V prípade, ak Navrhovateľ nebude súhlasiť s predĺžením lehoty viazanosti návrhov, doručí žiadosť o späťvzatie návrhu cez systém JOSEPHINE. V prípade, ak Navrhovateľ nedoručí žiadosť o späťvzatie návrhu v lehote do 10 kalendárnych dní odo dňa zverejnenia opravy podľa bodu 8.3., má sa za to, že s predĺžením lehoty viazanosti návrhov súhlasí.

### Lehota na predkladanie návrhov

* 1. Navrhovateľ predloží svoj návrh najneskôr do **30.9.2022, 12:00 hod**. (ďalej len „**Lehota na predkladanie návrhov**").

## Komunikácia a vysvetľovanie

### Komunikácia medzi Vyhlasovateľom a Navrhovateľmi

* 1. Komunikácia medzi Vyhlasovateľom a osobou alebo osobami, ktoré prejavia záujem o informácie týkajúce sa tejto Súťaže, prejavia záujem zúčastniť sa v nej alebo v nej predložia návrh (ďalej len „**Navrhovateľ**" alebo „**Navrhovatelia**") sa bude uskutočňovať v slovenskom jazyku a spôsobom, ktorý zabezpečí jej úplnosť a ochranu dôverných a osobných údajov týkajúcich sa tejto Súťaže. Akákoľvek komunikácia sa bude realizovať prostredníctvom komunikačného rozhrania systému JOSEPHINE (ďalej len „**Komunikácia**“).
	2. JOSEPHINE je webová aplikácia na doméne <https://josephine.proebiz.com> slúžiaca na elektronizáciu zadávania verejných zákaziek, t.j. na predkladanie návrhov a na elektronickú komunikáciu (ďalej len „**JOSEPHINE**").
	3. Na bezproblémové používanie systému JOSEPHINE je potrebné splniť technické požiadavky uvedené na doméne <https://josephine.proebiz.com/sk/support>, najmä používať jeden z podporovaných internetových prehliadačov:

Microsoft Edge,

* Microsoft Internet Explorer verzia 11.0 a vyššia,
* Mozilla Firefox verzia 13.0 a vyššia alebo
* Google Chrome.
	1. Obsahom Komunikácie prostredníctvom systému JOSEPHINE bude:

zverejnenie SP,

predkladanie návrhov,

vysvetľovanie SP,

doplnenie SP,

vysvetľovanie predložených návrhov a predložených dokladov,

komunikácia pri vyhodnocovaní návrhov,

oznámenie o vylúčení Navrhovateľa,

oznámenie o prijatí návrhu úspešného Navrhovateľa a

akákoľvek ďalšia, výslovne neuvedená Komunikácia v súvislosti s touto Súťažou.

* 1. Pravidlá pre doručovanie – správa alebo dokument odosielaný v rámci Komunikácie (ďalej len „**Zásielka**") sa považuje za doručenú Navrhovateľovi, ak jej adresát bude mať objektívnu možnosť oboznámiť sa s jej obsahom, t.j. ako náhle sa dostane Zásielka do sféry jeho dispozície. Za okamih doručenia Zásielky sa považuje okamih jej odoslania v systéme JOSEPHINE a to v súlade s funkcionalitou systému.
	2. Ak je odosielateľom Zásielky Vyhlasovateľ, tak Navrhovateľovi bude na ním určený kontaktný email (zadaný pri registrácii do systému JOSEPHINE) bezodkladne odoslaná informácia o existencii novej Zásielky. Navrhovateľ prihlásený do systému JOSEPHINE bude mať v komunikačnom rozhraní zákazky zobrazený obsah Zásielky. Navrhovateľ si môže v komunikačnom rozhraní zobraziť celú históriu o svojej komunikácie s Vyhlasovateľom.
	3. Navrhovateľ môže odosielať Zásielky Vyhlasovateľovi prostredníctvom systému JOSEPHINE v komunikačnom rozhraní zákazky. Zásielka sa považuje za doručenú Vyhlasovateľovi okamihom jej odoslania v systéme JOSEPHINE v súlade s funkcionalitou systému.
	4. Vyhlasovateľ odporúča Navrhovateľom, ktorí chcú byť informovaní o aktualizáciách týkajúcich sa Súťaže prostredníctvom notifikačných e-mailov, aby v systéme JOSEPHINE v komunikačnom rozhraní zákazky zaklikli tlačidlo „**ZAUJÍMA MA TO**“ (v pravej hornej časti obrazovky).
	5. Vyhlasovateľ umožňuje neobmedzený a priamy prístup elektronickými prostriedkami k obsahu Komunikácie, ktoré budú zverejnené ako elektronické dokumenty v profile Vyhlasovateľa formou odkazu na systém JOSEPHINE.

### Vysvetlenia a zmeny

* 1. Vyhlasovateľ, ak je to nevyhnutné, môže doplniť informácie uvedené v súťažných podkladoch kedykoľvek počas Lehoty na predkladanie návrhov.
	2. V prípade nejasností alebo potreby objasnenia (i) požiadaviek na vypracovanie návrhu alebo (ii) podmienok účasti v Súťaži, môže ktorýkoľvek Navrhovateľ, v Lehote na predkladanie návrhov, požiadať o vysvetlenie prostredníctvom systému JOSEPHINE (ďalej len „**Vysvetlenie**").
	3. Vyhlasovateľ poskytuje Vysvetlenie bezodkladne, najneskôr však tri pracovné dni pred uplynutím Lehoty na predkladanie návrhov za predpokladu, že je o Vysvetlenie požiadaný dostatočne vopred.
	4. Vyhlasovateľ primerane predĺži Lehotu na predkladanie návrhov, ak
* Vysvetlenie nie je poskytnuté v lehote podľa bodu 11.3 alebo
* v súťažných podkladoch vykoná podstatnú zmenu.
	1. Ak si Navrhovateľ nevyžiadal Vysvetlenie dostatočne vopred alebo jeho význam je z hľadiska prípravy návrhu nepodstatný, Vyhlasovateľ nie je povinný predĺžiť Lehotu na predkladanie návrhov.
	2. Odpoveď na žiadosť o Vysvetlenie a Zmena SP bude uverejnená systéme JOSEPHINE pri dokumentoch k tejto zákazke. Vysvetlenie a Zmena SP bude poskytnutá všetkým známym Navrhovateľom v deň uverejnenia.

## Príprava návrhu

### Registrácia

* 1. Navrhovateľ predkladá návrh do Súťaže prostredníctvom systému JOSEPHINE.
	2. Predkladanie návrhov je umožnené iba autentifikovaným Navrhovateľom. Autentifikáciu je možné vykonať dvoma spôsobmi:

v systéme JOSEPHINE registráciou a prihlásením pomocou občianskeho preukazom s elektronickým čipom a bezpečnostným osobnostným kódom (eID). V systéme je autentifikovaná spoločnosť, ktorú pomocou eID registruje štatutár Navrhovateľa. Autentifikáciu vykonáva poskytovateľ systému JOSEPHINE a to v pracovných dňoch v čase 8 – 16 hod., alebo

autorizačným kódom, ktorý bude poslaný na adresu sídla firmy Navrhovateľa v listovej podobe formou doporučenej pošty. **Lehota na tento úkon sú 3 pracovné dni a je potrebné s touto lehotou počítať pri vkladaní návrhu.**

* 1. Autentifikovaný Navrhovateľ si po prihlásení do systému JOSEPHINE v prehľade - zozname "Verejné obchodné súťaže" vyberie predmetnú Súťaž a vloží svoj návrh do určeného formulára na príjem návrhov, ktorý nájde v záložke „Ponuky a žiadosti“.

### Jazyk návrhu

* 1. Návrhy a ďalšie doklady a dokumenty v Súťaži sa predkladajú v štátnom jazyku. Ak je doklad alebo dokument vyhotovený v cudzom jazyku, predkladá sa spolu s jeho úradným prekladom do štátneho jazyka; to neplatí pre návrhy, doklady a dokumenty vyhotovené v českom jazyku. Ak sa zistí rozdiel v ich obsahu, rozhodujúci je úradný preklad do štátneho jazyka.

### Mena a ceny uvádzané v návrhu

* 1. Navrhovateľom navrhovaná zmluvná cena za predmet zákazky bude vyjadrená v eurách (EUR) a matematicky zaokrúhlená na dve desatinné miesta.
	2. Navrhovateľ navrhovanú zmluvnú cenu uvedie v EUR s DPH.
	3. Ak Navrhovateľ nie je platcom DPH, na túto skutočnosť vo svojom návrhu upozorní. Cena Navrhovateľa, ktorý nie je platcom DPH, bude posudzovaná ako cena celkom.

### Obsah návrhu

* 1. Navrhovateľ je povinný pri zostavovaní návrhu dodržať nasledovný obsah, pričom dodrží ustanovenia uvedené v bode 12. Registrácia tejto časti SP.
	2. **Návrh predložený Navrhovateľom musí obsahovať tieto dokumenty**:

Ponuka je **vyhotovená elektronicky** a vložená do systému JOSEPHINE umiestnenom na webovej adrese: <https://josephine.proebiz.com>.

Doklady a dokumenty tvoriace obsah ponuky, požadované v tých a v týchto súťažných podmienkach, môžu byť v ponuke predložené aj ako kópie dokladov vrátane kópií v elektronickej podobe. Odporúčaný formát naskenovaných dokladov alebo dokumentov je „PDF“.

Ponuka predložená navrhovateľom obsahuje:

* **Identifikáciu navrhovateľa v rozsahu:** obchodný názov, sídlo alebo miesto podnikania, meno, priezvisko a funkcia štatutárneho zástupcu/štatutárnych zástupcov navrhovateľa, IČO, IČ DPH, DIČ, bankové spojenie, číslo bankového účtu, kontaktná osobu, kontaktné telefónne číslo, kontaktný e-mail, webové sídlo navrhovateľa, zatriedenie navrhovateľa z hľadiska problematiky „MSP“. Navrhovateľ môže využiť vzor identifikácie navrhovateľa, ktorý je uvedený ako súčasť **Prílohy č. 1** týchto súťažných podmienok. V prípade, že navrhovateľom je skupina dodávateľov, tak identifikáciu každého člena skupiny dodávateľov v požadovanom rozsahu;
* **V prípade skupiny dodávateľov vystavenú plnú moc pre jedného z členov skupiny v zmysle bodu 17.7 týchto SP**
* **Vyplnená a podpísaná Príloha č. 2 týchto SP** - dokument, ktorým Navrhovateľ alebo skupina Navrhovateľov preukazuje splnenie požiadaviek na predmet zákazky (podľa časti B. Opis predmetu zákazky)
* **Vyplnená a Podpísaná Príloha č. 3 Návrh zmluvy o dielo** (**Príloha č. 1 zmluvy o dielo** je totožná s Prílohou č. 2 týchto SP, **Príloha č. 2 zmluvy o dielo** je totožná s časťou B. týchto SP, **Príloha č. 3 zmluvy o dielo** bude vyplnená a doložená v ponuke, **Príloha č. 4 zmluvy o dielo** bude vyplnená a doložená v ponuke)
* **Vyplnený Návrh na plnenie kritéria v systéme JOZEPHINE**
* **Doklady a dokumenty, ktorými navrhovateľ alebo skupina navrhovateľov preukazuje splnenie podmienok účasti (podľa časti F. Podmienky účasti Navrhovateľov).**
* **Vyplnená a podpísaná Príloha č. 4 týchto SP Súhlas so spracovaním osobných údajov**

Potvrdenia, doklady a iné dokumenty tvoriace ponuku, požadované v týchto súťažných podkladoch, musia byť v ponuke predložené ako scany alebo v pdf formáte uložené kópie vytvorené z originálov alebo ich úradne osvedčených kópií, pokiaľ nie je určené inak. Doklady vyhotovené Navrhovateľom, musia byť podpísané navrhovateľom alebo osobou oprávnenou konať za uchádzača, a uložené v needitovateľnej podobe vo formáte pdf.

### Náklady na vypracovanie návrhu

* 1. Všetky náklady a výdavkyspojené s prípravou a predložením návrhu znáša Navrhovateľ bez finančného nároku voči Vyhlasovateľovi a bez ohľadu na výsledok Súťaže.

## Predkladanie návrhov

### Predkladanie návrhu

* 1. Navrhovateľ alebo skupina Navrhovateľov môže predložiť iba jeden návrh. Navrhovateľ, ktorý predložil návrh nemôže byť aj členom skupiny dodávateľov, ktorá predkladá návrh. Vyhlasovateľ vylúči Navrhovateľa, ktorý je súčasne členom skupiny dodávateľov.
	2. Návrh je vyhotovený elektronicky a vložený do systému JOSEPHINE a to vyplnením ponukového formulára a vložením všetkých požadovaných dokladov a dokumentov. Odporúčaný formát elektronických dokladov je „PDF“.
	3. Ak návrh obsahuje dôverné informácie, Navrhovateľ ich v návrhu viditeľne označí.
	4. Po úspešnom nahraní návrhu do systému JOSEPHINE je Navrhovateľovi odoslaný notifikačný informatívny e-mail (a to na emailovú adresu užívateľa Navrhovateľa, ktorý návrh nahral).
	5. Návrh Navrhovateľa predložený po uplynutí Lehoty na predkladanie návrhov sa elektronicky neotvorí.
	6. Navrhovateľ môže predložený návrh vziať späť do uplynutia Lehoty na predkladanie návrhov. Navrhovateľ pri spať vzatí návrhu postupuje obdobne ako pri vložení prvotného návrhu (kliknutím na tlačidlo „Stiahnuť ponuku“ a predložením nového návrhu).
	7. V prípade, že je Navrhovateľom skupina dodávateľov, takýto Navrhovateľ je povinný predložiť plnú moc podpísanú všetkými členmi skupiny o nominovaní vedúceho člena oprávneného konať v mene ostatných členov skupiny v súvislosti s touto zákazkou. V prípade, ak bude návrh skupiny Navrhovateľov vyhodnotený ako úspešný, táto skupina bude povinná vytvoriť združenie osôb podľa relevantných ustanovení súkromného práva. Z dokumentácie preukazujúcej vznik združenia (resp. inej zákonnej formy spolupráce fyzických alebo právnických osôb) musí byť jasné a zrejmé, ako sú stanovené vzájomné práva a povinnosti, kto a akou časťou sa bude na plnení podieľať a skutočnosť, že všetci členovia združenia ručia za záväzky združenia spoločne a nerozdielne.

## Otváranie a vyhodnocovanie návrhov

### Otváranie návrhov

* 1. Čas otvárania návrhov je stanovený na **30.9.2022, 14:00 hod.**
	2. Otváranie návrhov sa vykoná formou online sprístupnenia návrhov. Komisia zverejní návrhy na plnenie kritérií, ktoré sa dajú vyjadriť číslom. Ostatné údaje uvedené v návrhu sa nezverejňujú. K online sprístupneniu návrhov sa Navrhovateľ dostane na rovnakom mieste v systéme JOSEPHINE, kde predkladal návrh.

### Vyhodnocovanie návrhov

* 1. Návrhy budú z hľadiska plnenia kritéria vyhodnocované systémom JOSEPHINE. Vyhodnotenie splnenia podmienok účasti a vyhodnotenie ponúk z hľadiska splnenia požiadaviek na predmet zákazky sa uskutoční po vyhodnotení ponúk na základe kritérií na vyhodnotenie ponúk (tzv. superreverz). Po vyhodnotení ponúk na základe kritérií na hodnotenie ponúk, Vyhlasovateľ vyhodnotí splnenie podmienok účasti a požiadaviek na predmet zákazky u navrhovateľa, ktorý sa umiestnil na prvom mieste v poradí.
	2. Vyhlasovateľ bezodkladne upovedomí Navrhovateľa, že bol vylúčený alebo, že jeho návrh bol vylúčený.

## Prijatie ponuky a uzavretie zmluvy

### Informácia o výsledku vyhodnotenia návrhov

* 1. Vyhlasovateľ po vyhodnotení návrhov a po odoslaní všetkých oznámení o vylúčení Navrhovateľa, bezodkladne oznámi všetkým Navrhovateľom, ktorých návrhy sa vyhodnocovali, výsledok vyhodnotenia návrhov, vrátane poradia Navrhovateľov a súčasne uverejní informáciu o výsledku vyhodnotenia návrhov a poradie Navrhovateľov. Úspešnému Navrhovateľovi alebo Navrhovateľom oznámi, že jeho alebo ich návrh prijíma. Neúspešnému Navrhovateľovi oznámi, že neuspel a jeho návrh bol odmietnutý.

### Uzavretie Zmluvy

* 1. Vyhlasovateľ uzatvorí Zmluvu s úspešným Navrhovateľom.
	2. Úspešný Navrhovateľ je povinný poskytnúť Vyhlasovateľovi riadnu súčinnosť potrebnú na uzavretie Zmluvy, aby mohla byť uzatvorená do 3 dní odo dňa, od kedy bol na jej uzatvorenie vyzvaný. Ak úspešný Navrhovateľ odmietne uzavrieť Zmluvu, alebo nesplní povinnosť podľa prvej vety, Vyhlasovateľ ju môže uzatvoriť s Navrhovateľom, ktorý sa umiestnil ako druhý v poradí. Navrhovateľ, ktorý sa umiestnil druhý v poradí, je povinný poskytnúť Vyhlasovateľovi riadnu súčinnosť, potrebnú na uzavretie Zmluvy tak, aby mohla byť uzatvorená do 3 dní odo dňa, od kedy bol k jej uzavretiu vyzvaný. Ak Navrhovateľ, ktorý sa umiestnil druhý v poradí odmietne uzavrieť Zmluvu alebo neposkytne Vyhlasovateľovi riadnu súčinnosť, potrebnú na jej uzavretie tak, aby mohla byť uzatvorená do 3 dní odo dňa, od kedy bol na jej uzavretie vyzvaný, Vyhlasovateľ je oprávnený konať s Navrhovateľom umiestneným na ďalšom mieste v poradí obdobne ako je uvedené vyššie a rovnako postupovať aj s Navrhovateľmi umiestnenými na ďalších miestach, až bude uzatvorená Zmluva.
	3. Vyhlasovateľ zároveň nesmie uzavrieť zmluvu s uchádzačom, ktorý má povinnosť zapisovať sa do registra partnerov verejného sektora podľa zákona č. 315/2016 Z.z. v znení neskorších predpisov a nie je ku dňu uzavretia zmluvy právoplatne zapísaný v registri partnerov verejného sektora alebo ktorého subdodávatelia podľa osobitného predpisu, ktorí majú povinnosť sa do registra verejného sektora, nie sú zapísaní v registri partnerov verejného sektora.

## Záverečné ustanovenia

### Záverečné ustanovenia

* 1. V Súťaži, v prípadoch neupravených týmito súťažnými podkladmi platia príslušné ustanovenia Obchodného zákonníka.
	2. Vyhlasovateľ si vyhradzuje právo neprijať ani jeden návrh.
	3. Vyhlasovateľ si vyhradzuje právo súťaž meniť alebo zrušiť bez akýchkoľvek záväzkov voči Navrhovateľom.
	4. Vyhlasovateľ si vyhradzuje právo neuzavrieť zmluvu s úspešným Navrhovateľom, pokiaľ výsledkom verejnej obchodnej súťaže bude vyššia finančná hodnota ponuky úspešného Navrhovateľa ako predpokladaná hodnota zákazky.

# Opis predmetu zákazky

Predmetom zákazky je dodanie lyžiarskeho a cyklistického trenažéra, ktoré budú riadené centrálnym systémom, ktorý bude generovať QR kódy a následne vyhodnocovať aktivitu návštevníka na trenažéroch.

Vyhlasovateľ na predmet zákazky vyžaduje 24 mesačnú záruku t.j. garantovanú bezplatnú opravu počas záručnej doby. Súčasťou predmetu zákazky sú zároveň dopravné náklady, inštalácia trenažérov a softvérového vybavenia na mieste, vrátane školenia na obsluhu a zariadení SW, testovanie do prevádzky a dokumentácie (návodov) v slovenskom jazyku .

Ekvivalentné plnenie predmetu zákazky musí spĺňať ten istý účel použitia a musia mať kvalitatívne rovnaké alebo lepšie vlastnosti a technické parametre ako je požadované pri pôvodnom predmete zákazky. Uvedené sa vzťahuje na všetky stanovené parametre. Uchádzač môže naceniť aj ekvivalent rovnakej alebo vyššej kvality.

1. **Požiadavky na trenažéry:**
2. Lyžiarsky trenažér

Sekcia pre lyžiarske aktivity bude obsahovať multifunkčnú dosku-board. Návštevníci si na nej môžu zalyžovať. Používateľ riadi jazdu priamo z miesta, pomocou nakláňania váhy na doske. Cieľom je v čo najkratšom čase prejsť dráhou, ktorá je rozdelená na klasickú dráhu slalom alebo paraolympijsky slalom pomocou zvukového navádzania. Dráha hry bude multifunkčná pre obe alternatívy. Návštevník má na každú alternatívu hry jeden pokus. Prírodné scenérie a dráhu, budú návštevníci sledovať na LCD obrazovke. Zvuky praskajúceho snehu pod boardom, či fandenie fanúšikov bude dotvárať celkovú atmosféru.

*Požadované prevedenia:*

***A.*** ***Klasické lyžovanie (slalom)***

Návštevník sa na boarde postaví na vyznačené miesto. Pomocou nakláňania sa na boarde bude návštevník ovládať pohyb lyžiara. Jeho úlohou bude čo najrýchlejšie prejsť dráhu. Po odjazdení sa výsledok zapíše do centrálnej databázy. Úsek hry bude trvať max dve minúty.

***B. Para lyžovanie pomocou zvukového navádzania (para slalom)***

Návštevník sa na boarde postaví na vyznačené miesto. Nasadí si helmu na hlavu a ponorí sa do úplnej tmy. Cez helmu nevidieť ale počuť cez ňu. Cieľom je, vžiť sa do kože paraolympionika a vyskúšať si lyžovanie z perspektívy nevidiaceho športovca. Pomocou slovnej navigácie sa užívateľ na boarde pohybuje nakláňaním váhy doprava či doľava. Helma je vybavená funkciou detekcie nasadenia. Hra sa nespustí, kým návštevník nemá nasadenú helmu na hlave správnym spôsobom. Akonáhle si helmu nasadí, spustí sa senzor a hra môže začať. Predíde sa tak podvádzaniu v hre. Spustí sa odpočítavanie, a po započutí dlhého tónu sa začne zjazd na dráhe. Úsek hry bude trvať maximálne dve minúty. Vyhráva ten, kto má najrýchlejší čas.

1. Cyklistika

*Požadované prevedenia:*

***A. Cestná cyklistika***

V sekcii sa bude nachádzať stacionárny cyklistický trenažér. Bicykel bude vybavený predným, cestným kolesom. Návštevník si sadne na bicykel a na obrazovke sa spustí odpočítavanie. Cyklista naháňa Petra Sagana. Cieľom je čo najrýchlejšie bicyklovať a predbehnúť ho. Návštevník preteká a vidí dej na obrazovke  z perspektívy cyklistu, nachádzajúceho sa v pelotóne. Na obrazovke sa zobrazuje krajina v ktorej pretekajú (napr. Tour de France). Záťaž na bicykli si môže ľubovoľne preradiť. Hra bude znázorňovať 500 metrový šprint do cieľa so Saganom. Disciplína bude merať čas. Návštevník s najlepším časom vyhráva. Disciplínu majú možnosť si vyskúšať pomocou jedného pokusu. Sekcia bude merať najlepší čas dňa/týždňa. Výsledky budú uverejnené v databáze, ktorá sa bude po týždni či mesiaci vymazávať.

***B. Para cyklistika***

Princíp a trať bude rovnaká ako v alternatíve 1. Zmena nastane v tom že užívateľ bude musieť pred hraním para trenažéra upraviť pedál (zasunie jeden pedál pomocou výklopného systému). Na potrebný úkon ho vyzve štartovacia grafika aplikácie. Následne sa aktivuje para trenažér.

1. **Požiadavky na centrálne riadenie:**
2. Popis funkcionality centrálneho riadenia:

Návštevník pri vstupe do priestorov múzea dostane plastovú kartičku (predná strana grafika, zadná strana QR kód). Keď príde k trenažéru načíta pomocou čítačky QR kódov kartičku a aplikácia ho vyzve na vytvorenie svojho mena „NIC-ku“. Po potvrdení mena bude aktivovaný trenažér cez čítačku QR. Následne návštevník bude mať možnosť 2x vyskúšať trenažér (klasické prevedenie, para prevedenie), t.j. jedna kartička na návštevníka, kde má povolené oba trenažéry na dva skúšobné pokusy. Výsledok sa zapíše do online databázy. Po absolvovaní trenažérov sa všetky výsledky zosumarizujú, pri výstupe z múzea bude umiestnený tablet a čítačka QR kódov. Po načítaní kartičky (zasunutie do prepadovej štrbiny ako samozber kartičiek) návštevník bude mať možnosť vybrať si zaslanie diplomu na mail alebo vytlačiť.

1. Požiadavky na softvérové riešenie:

Požiadavka na centrálne riadenie je kompatibilita so softvérovou infraštruktúrou Slovenského olympijského a športového múzea - serverové riešenie postavené na technológii nodejs v programovacom jazyku javascript, s ktorým bude možné komunikovať pomocou REST API. Serverové riešenie bude obsahovať administračné rozhranie vytvorené pomocou frameworku React na správu prístupových QR kódov v jednotlivým hrám. Administračné rozhranie bude riešiť aj autorizáciu prístupu pre administrátora pomocou Oauth metódy.

Hry Lyžiarsky trenažér a Cyklistika budú vyvíjané v programovacom jazyku C# pomocou Unity Engine, ktorých prístup bude kontrolovaný zo servera. QR čítačka na aktiváciu hry bude integrovaná ku každej hre a prostredníctvom REST API bude komunikovať klientská aplikácia hry s centrálnym riadením kam sa budú odosielať aj informácie o výsledkoch hier a kontrole prístupov k stanoviskám.

Grafický výstup herných app je 4K, 60 fps, + 1280 x 800, Interaktívny vstup zo senzorov je serial port USB, touch USB,Zvukový výstup stereo jack 3,5, LAN komunikácia medzi PC, TCP / FTP komunikácia.

**Vizualizácia užívateľského rozhrania herných app bude doložená úspešným uchádzačom k podpisu zmluvy.**

Podrobná špecifikácia a požiadavky na opis predmetu zákazky sú uvedené v Prílohe č. 2 týchto súťažných podkladov.

# Obchodné podmienky

1. Vyhlasovateľ uviedol obchodné podmienky dodania predmetu zákazky do návrhu Zmluvy o dielo.

2. Zmluva o dielo sa uzatvorí s maximálne 1 účastníkom.

3. Zmluva bude uzavretá so subjektom Slovenská olympijská marketingová a.s. (SOM), čo je dcérska spoločnosť Vyhlasovateľa a zároveň je priamy realizátor účelu príspevku na národný športový projekt v zmysle Zmluvy o podpore národného športového projektu medzi Ministerstvom školstva, vedy, výskumu a športu SR a Vyhlasovateľom.

Príloha č. .3 Návrh zmluvy o dielo tvorí samostatný dokument

# Spôsob určenia ceny

1. Cena musí byť stanovená v zmysle zákona NR SR č. 18/1996 Z. z. o cenách v platnom znení a vyhlášky MF SR č. 87/1996 Z. z v platnom znení.
2. Navrhovateľom navrhovaná cena predmetu zákazky musí byť uvedená v EUR, matematicky zaokrúhlená na dve desatinné miesta, musí zahŕňať všetky náklady spojené s realizáciou predmetu zákazky tak, ako je to uvedené v časti B. Opis predmetu zákazky a za podmienok uvedených v časti C. Obchodné podmienky.
3. Navrhovateľ navrhovanú cenu uvedie v EUR s DPH. Ak Navrhovateľ nie je platiteľom DPH, na túto skutočnosť upozorní v návrhu.
4. Platobné podmienky sú stanovené v časti C. Obchodné podmienky.

# Kritériá na hodnotenie návrhov

**Kritérium – Cena za predmet zákazky**

Ponuky budú vyhodnocované na základe kritéria na vyhodnotenie ponúk, ktorým je **najnižšia celková cena v Eur s DPH** za obstarávaný predmet zákazky.

Návrh na plnenie kritéria bude Navrhovateľom vyplnený v systéme JOZEPHINE a bude vychádzať z Prílohy č. 2 Súťažných podkladoch

# Podmienky účasti Navrhovateľov

Navrhovateľ musí spĺňať nasledujúce podmienky účasti:

##### Podmienky účasti osobného postavenia:

* 1. Navrhovateľ musí spĺňať podmienky účasti uvedené v § 32 ods. 1 písm. b) až e) zákona č. 343/2015 Z.z. o verejnom obstarávaní v platnom znení (ďalej len „**ZVO**").
	2. Navrhovateľ preukazuje splnenie podmienok účasti uvedené v predošlom bode podľa ustanovení § 32 ods. 2 až 8 ZVO.
	3. Podmienky účasti môže preukázať Navrhovateľ aj predložením platného potvrdenia o jeho zapísaní do zoznamu hospodárskych subjektov podľa ust. § 152 ods. 1 ZVO, resp. predložením čestného vyhlásenia o jeho zapísaní do zoznamu hospodárskych subjektov.

##### Finančné a ekonomické postavenie

##### Nevyžaduje sa

##### Technická spôsobilosť alebo odborná spôsobilosť

* 1. Navrhovateľ predloží zoznam dodaných tovarov rovnakého alebo obdobného charakteru ako je predmet zákazky (pod rovnakým alebo podobným charakterom sa pre účely tohto obstarávania rozumie dodanie interaktívnych expozícií) s uvedením cien, lehôt dodania a odberateľov v súhrnnej hodnote za predchádzajúce tri roky od vyhlásenia Súťaže minimálne vo výške 100 000,00 EUR bez DPH.

Zoznam/referencia dodaných tovarov má obsahovať:

- názov a sídlo odberateľa,

- kontaktné údaje odberateľa (meno a priezvisko, tel. č., e-mail),

- predmet dodaného tovaru,

- opis predmetu dodaného tovaru,

- doba dodania,

- cena dodaného tovaru v Eur bez DPH.

* 1. Navrhovateľ preukáže, že bude disponovať minimálne 3 expertami zodpovednými za plnenie predmetu zákazky, Vyhlasovateľ požaduje, aby každý typ experta bol zastúpený jedinečnou fyzickou osobou, t.j. pozície expertov nie sú kumulovateľné. Ak by Vyhlasovateľ pripustil, že jedna fyzická osoba bude vystupovať v pozícii viacerých expertov, v praxi by táto podmienka mohla spôsobiť problémy pri realizácii predmetu zákazky.

**expert č. 1 - Projektový manažér, počet min. 1:**

1. Minimálne 3 roky preukázateľná profesionálna praktická skúsenosť s manažmentom projektov v oblasti tvorby a návrhu expozícií

**expert č. 2 - 3D scannig a fotogrametria, počet min. 1:**

1. minimálne 3 roky preukázateľná profesionálna praktická skúsenosť a/alebo odborná prax na výskumnom projekte,
2. preukázateľné skúsenosti s 3D scanningom buď laserovým skenmi a/alebo fotogrametriou výkonných športovcov a športových zariadení,
3. preukázateľné skúsenosti s programovaním/vývojárskymi balíkmi/prostredím pre vývoj počítačových hier v systéme UNREAL a/alebo UNITY,

**expert č. 3 – Programátor, počet min. 1:**

1. minimálne 3 roky preukázateľná profesionálna praktická skúsenosť a/alebo odborná prax s programom UNREAL a/alebo UNITY, JavaScript, Node.js.
2. minimálne 1 ukážka (screen) zrealizovanej aplikácie

Odbornú prax expertov Navrhovateľ preukazuje **profesijným životopisom alebo ekvivalentným dokladom.**

Profesijný životopis musí obsahovať:

* titul, meno a priezvisko,
* údaje o priebehu vzdelania, absolvované školenia,
* história zamestnania: pracovná pozícia/odborné skúsenosti, miesto, rok plnenia/zamestnania, zamestnávateľ/objednávateľ,
* praktické skúsenosti/odborná prax: prehľad odborných skúseností, (názov a sídlo odberateľa, názov zákazky/projektu, popis zákazky/projektu, pozícia, rozsah činností, ktoré boli zabezpečované, obdobie realizácie projektu/zákazky - rok od do),
* meno, priezvisko a číslo telefónu aspoň jednej kontaktnej osoby odberateľa, kde si bude môcť obstarávateľská organizácia overiť informácie,

dátum a podpis experta

Uchádzač predloží doklady, dokumenty alebo údaje (napr. vlastnoručne podpísaný profesijný životopis, doklad o najvyššom dosiahnutom vzdelaní, osvedčenie); predkladané doklady, dokumenty a údaje musia obsahovať súhlas dotknutej osoby so správou, spracovaním a uchovaním osobných údajov v zmysle zákona č. 18/2018 Z.z. o ochrane osobných údajov a o zmene a doplnení niektorých zákonov.

##### Spôsob posúdenia splnenia podmienok účasti.

* 1. Predpokladom splnenia podmienok účasti je predloženie všetkých dokladov a dokumentov tak, ako je uvedené v týchto súťažných podkladoch.
	2. Doklady preukazujúce splnenie podmienok účasti musia byť predložené ako originály alebo úradne overené kópie. Doklady a dokumenty musia byť aktuálne a musia odrážať skutočný stav ku dňu predkladania návrhu.
	3. V prípade Navrhovateľa, ktorým je skupina dodávateľov zúčastnená v Súťaži, tento preukazuje splnenie podmienok účasti, za všetkých členov skupiny spoločne.

Navrhovateľ môže využiť technické alebo odborné kapacity inej osoby bez ohľadu na ich právny vzťah. V takomto prípade musí Navrhovateľ Vyhlasovateľovi preukázať, že pri plnení Zmluvy bude môcť reálne disponovať s kapacitami osoby, ktorej postavenie využíva na preukázanie technickej alebo odbornej spôsobilosti. Túto skutočnosť preukazuje Navrhovateľ písomnou zmluvou uzavretou s touto osobou, obsahujúcou záväzok osoby, ktorej kapacitami mieni preukázať svoju spôsobilosť, že táto osoba poskytne svoje kapacity počas celého trvania zmluvného vzťahu. Osoba, ktorej kapacity majú byť použité na preukázanie technickej alebo odbornej spôsobilosti musí spĺňať podmienky účasti tejto Súťaže.

**Prílohy SP:**

Príloha č. 1 – Identifikácia navrhovateľa

Príloha č. 2 – Podrobná špecifikácia predmetu zákazky

Príloha č. 3 – Návrh ZoD

Príloha č. 4 – Súhlas so spracovaním osobných údajov